Oud-polisieman in tronk wéér aangekla | Netwerk24
Deur Lynn Williams 30 April 2019 20:33
’n Veroordeelde oudpolisielid van Port Elizabeth wat tans tronkstraf van ses jaar uitdien, is weer in die beskuldigdebank, dié keer op ’n moordklag.
Walter Francis (33), wat voorheen aan die Humewood-polisiekantoor verbonde was, is verlede jaar gevonnis nadat hy aan strafbare manslag skuldig bevind is in verband met die dood van Denton Rademeyer.
Walter Francis in die hooggeregshof in Port Elizabeth. Foto: Lulama Zenzile
Francis en sy medebeskuldigdes, Wayne Wabanie en Shamiel Gallant, staan nou in die hooggeregshof in Port Elizabeth tereg op aanklagte van moord, sameswering om moord te pleeg en die onwettige besit van ’n vuurwapen en ammunisie.
Ferreira was ’n staatsgetuie teen Francis in die Rademeyer-moordsaak.
Ferreira het kort nadat Rademeyer in 2014 geskiet is, by sy suster in Durban gaan woon. Hy het in Desember 2015 teruggekeer na Port Elizabeth.
Francis het Wabanie en Gallant na bewering in sy motor geneem na die plek waar Ferreira doodgeskiet is. Wabanie en Gallant het glo die skote afgevuur.
Francis het Dinsdag die getuienis van ’n staatsgetuie, wat hom op die Ferreira-moordtoneel plaas, betwis.
Sy prokureur, adv. Terry Price, het afskrifte van Francis se selfoonrekords van die moorddag in die hof voorgelees.
Volgens dié rekords was Francis se selfoon in die omgewing van Gelvandale, Algoa Park en Sentraal, en nie naby die moordtoneel nie.
Francis het getuig hy het op die dag van die moord eers kort voor of net na 20:00 by die huis aangekom.
Hy ontken enige betrokkenheid by die moord.
Meer oor: Walter Francis | Port Elizabeth | Hof | Aangekla | Strafbare Manslag